
NOTE
	fra:
	antiterrorkoordinatoren

	til:
	Coreper/Rådet/Det Europæiske Råd

	Vedr.:
	Iværksættelse af handlingsplanen til bekæmpelse af terrorisme


1.
Med denne rapport imødekommes Det Europæiske Råds anmodning om hvert halve år at få forelagt en rapport om iværksættelsen af den handlingsplan til bekæmpelse af terrorisme, der blev vedtaget i juni 2004 og senest er revideret i februar 2006. Rapporten redegør for de frem​skridt, der er gjort siden december 2005, og gør status over ratifikationen af konventioner og gennemførelse af retsakter, som anses for prioriterede (nærmere specificeret i ADD 1).

2.
I december 2005 vedtog Det Europæiske Råd Den Europæiske Unions terrorbekæmpelses​strategi, der har skabt rammerne for EU's aktiviteter på dette område. EU's strategiske for​pligtelse er at bekæmpe terrorisme globalt med respekt for menneskerettighederne og at gøre Europa sikrere, så dets borgere kan leve i et område med frihed, sikkerhed og retfærdighed. Strategien opdeler alle aktioner under fire overskrifter: FOREBYGGE, BESKYTTE, FOR​FØLGE OG REAGERE. Den reviderede handlingsplan følger dette mønster med det formål klart at redegøre for, hvad EU prøver at opnå, og hvilke midler det agter at anvende. Denne rapport omhandler de fremskridt, der er gjort med hensyn til de enkelte indsatsområder inden for disse rammer.

INDLEDNING: STYRKET KOORDINATION

3.
Der er fortsat gjort fremskridt med hensyn til at styrke koordinationen blandt medlemsstaterne og EU's institutioner i bekæmpelsen af terrorisme.

For at bekæmpe terrorisme effektivt er det væsentligt at sikre en stærk koordination blandt alle relevante organer på nationalt plan. En stærk national koordination er en forudsætning for en effektiv koordination på europæisk plan. I december 2005 godkendte Rådet en rapport fra formandskabet og antiterrorkoordinatoren om evalueringen af de nationale foranstaltninger til bekæmpelse af terrorisme. God praksis blev fremhævet, og der blev fremsat henstillinger. Tolv medlemsstater har siden aflagt rapport om deres gennemførelse af henstillingerne, hvil​ket har ført til forbedringer i de nationale ordninger og den nationale kapacitet på flere områ​der. Belgien har f.eks. taget skridt til at oprette et nationalt center for trusselsanalyse. Der vil blive udarbejdet en rapport om alle 25 medlemsstaters gennemførelse til december.

4.
I den første politiske dialog på højt plan om terrorbekæmpelse mødtes Europa-Parlamentet, Europa-Kommissionen og Rådet (formandskabet og koordinatoren) for at drøfte gennemførel​sen af EU's terrorbekæmpelsesstrategi og koordinere de tre institutioners lovgivningsmæssige dagsorden. Rådet, Kommissionen og Europa-Parlamentet er ved at færdiggøre detaljerne ved​rørende et fælles websted, der skal præsentere Den Europæiske Unions bidrag til bekæmpel​sen af terrorisme. Endvidere mødtes direktørerne for Europol, Eurojust, Grænseforvaltnings​agenturet og EU's SITCEN med taskforcen af politichefer, Kommissionen, formandskabet og antiterrorkoordinatoren for at fremme koordinationen og samarbejdet på det operationelle plan om spørgsmål vedrørende den indre sikkerhed, herunder terrorisme. Dette første fælles møde gav deltagerne mulighed for at udnytte synergieffekter og afpasse deres arbejdspro​grammer for 2006. Et opfølgningsmøde finder sted den 14. juli 2006.

5.
Europol har givet et nyttigt overblik over terrortruslen i Europa i sin rapport om situationen og udviklingen. Det Fælles Situationscenter (SITCEN) har fortsat leveret hyppige strategiske vurderinger af den terrortrussel, Europa står over for. SITCEN's analyser dækker både de eksterne og interne dimensioner af truslen. Samarbejdet mellem Europol og SITCEN er blevet udbygget yderligere.

6.
Europæisk sikkerhed afhænger i vid udstrækning af sikkerheden i de lande og regioner, der ligger uden for EU. Et udbygget samarbejde i terrorbekæmpelsen har fortsat været en vigtig del af den politiske dialog med partnerne. Der er blevet afholdt dialoger, der omfatter alle fire søjler af EU's terrorbekæmpelsesstrategi, med USA, Rusland og landene i Golfens Samar​bejdsråd. Forhandlingerne om de sidste udestående spørgsmål i frihandelsaftalen mellem EU og Golfens Samarbejdsråd fortsætter, men der er opnået enighed om at medtage en terror​bekæmpelsesbestemmelse i aftalen. I dialogen med partnerne, både bilateralt og multilateralt, har EU fortsat lagt vægt på, at bekæmpelsen af terrorisme skal være forenelig med respekten for retsstatsprincippet og menneskerettighederne.

7.
For at udforme en integreret tilgang til de interne og eksterne sikkerhedsaspekter vedtog Rådet i december 2005 en strategi for RIA-politikkens eksterne dimension. Der blev vedtaget et arbejdsprogram for flere formandskaber under det østrigske formandskab, og der blev taget en række initiativer for at gennemføre strategien. Som udtryk for den øgede koordination mellem på hinanden følgende EU-formandskaber mødtes repræsentanter for Østrig, Finland, Tyskland, Slovenien og Portugal med Den Russiske Føderation, USA og Kommissionen for at drøfte terrorbekæmpelse og andre RIA-spørgsmål. Ministrene indkredsede tre områder for samarbejde med henblik på bekæmpelse af terrorisme: forebyggelse af radikalisering og re​kruttering, bekæmpelse af finansiering af terrorisme og forebyggelse af cyberterrorisme. En anden ministerkonference arrangeret af det østrigske formandskab drøftede interne sikker​hedsspørgsmål i forbindelserne mellem EU og dets nabolande. Her indkredsede ministrene fire prioriterede områder inden for bekæmpelse af terrorisme:

· en fælles indsats for at forebygge terrorisme ved foranstaltninger til bekæmpelse af radi​kalisering og rekruttering, herunder dialog mellem kulturer og religioner

· forbedret udveksling af oplysninger med henblik på identifikation af terrorister og for at få deres aktiviteter bragt til ophør og bringe dem for retten

· en fælles indsats for at nå til enighed om en generel konvention om bekæmpelse af ter​rorisme inden for FN samt gennemførelse af de eksisterende FN-konventioner om be​kæmpelse af terrorisme

· samarbejde inden for beskyttelse af kritisk infrastruktur.

Rådet har også fået forelagt to dokumenter, der foreslår en integreret tilgang til de eksterne aspekter af bekæmpelsen af grov international kriminalitet, herunder terrorisme. Det ene sæt forslag vedrører samarbejdet med Balkanlandene, det andet fokuserer på samarbejdet med Afghanistan og dets nabolande. Det finske formandskab vil udarbejde yderligere forslag.
8.
De europæiske borgere udtrykker konsekvent deres støtte til et stærkt og effektivt europæisk bidrag til bekæmpelsen af terrorisme. Når de europæiske borgere bliver spurgt om, på hvilke områder de ønsker der tages flere beslutninger på europæisk plan, nævner 80% af dem terror​bekæmpelse (Eurobarometer, maj 2006). Det fremgår klart, at offentligheden har høje for​ventninger til EU i dette spørgsmål. På baggrund heraf er det positivt at bemærke, at gennem​førelsen af EU's strategi og handlingsplan for bekæmpelsen af terrorisme i det store og hele er forløbet efter planen. Der er især gjort fremskridt med hensyn til gennemførelsen af søjlen om FOREBYGGELSE. Der er også sket meget på de andre prioriterede områder (BESKYTTE, FORFØLGE og REAGERE), ofte for at forberede afgørelser, som Rådet har forpligtet sig til at træffe inden udgangen af 2006. Der er færre forsinkelser i medlemsstaternes gennemførelse af de relevante EU-instrumenter, men tempoet er stadig langsomt. Der skal dog stadig træffes vigtige afgørelser på områder, der går lige fra udveksling af data og databeskyttelse til beskyt​telse af kritisk infrastruktur og koordinering af krisehåndtering. En betydelig indsats og poli​tisk lederskab vil derfor fortsat være påkrævet, især på områder, hvor den nugældende EU-traktat kræver enstemmighed.

FOREBYGGE
9.
Det første mål i terrorbekæmpelsesstrategien er at forhindre, at mennesker griber til terroris​me, ved at tackle faktorer eller grundlæggende årsager, der kan føre til radikalisering og re​kruttering, både i Europa og internationalt. For at nå dette mål vedtog Rådet i december 2005 en strategi for bekæmpelse af radikalisering og rekruttering. Gennemførelsen af denne strategi er kommet godt i gang.

10.
Der har været afholdt flere ekspertmøder, der har gjort det muligt at udveksle nationale erfa​ringer og kortlægge god praksis. Nationale eksperter har holdt møde for at drøfte radikalise​ring i fængsler, truslerne fra jihadister, der vender hjem, og strategier for at tilskynde hver​vede terrorister til at forlade terrorgrupper. Et andet ekspertmøde, der blev afholdt af Europol, beskæftigede sig med anvendelsen af internettet til terrorformål. Det kommende finske og tyske formandskab vil arbejde på at forbedre og koordinere de nationale retshåndhævende myndigheders og Europols overvågning af internettet. En tredje konference blev afholdt i Wien for at udbygge dialogen mellem kulturer og religioner. EU varetog også ledelsen af et møde inden for rammerne af Euro-Middelhavs-partnerskabet for at drøfte nationale erfaringer og politikker til at forebygge tilskyndelse til terrorisme med sine partnere i Middelhavsområ​det.

11.
For så vidt angår truslen fra satellitkanaler, der udsender terrorpropaganda, er SITCEN blevet anmodet om at ajourføre sin vurdering for at støtte de politiske drøftelser under det finske formandskab.

12.
Formandskabet har gjort fremskridt med udarbejdelsen af en kommunikationsstrategi, der har til formål at forklare EU-politikker, der kan have indvirkning på radikaliseringsprocessen i og uden for EU.

13.
Kommissionen har oprettet et net af eksperter fra den akademiske verden, der kan bidrage med ekspertviden om radikalisering og rekruttering og hjælpe med til at udarbejde politikker til bekæmpelse heraf.

14.
Medlemsstaterne og Kommissionen har udbygget deres koordination af bistand til tredjelande inden for terrorbekæmpelse. Programmet for bistand til Marokko indeholder et vigtigt punkt om radikalisering og rekruttering. Nøgleelementer fokuserer på nærhedspoliti, internettet, fængsler og uddannelse.

15.
Et særlig nyttigt aspekt af det hidtidige arbejde på dette område har været oprettelsen af græn​seoverskridende net af europæiske eksperter. Kontakter med samarbejdspartnere andre steder i verden er også blevet udbygget. Disse net skal videreudvikles. En videreførelse af dette arbejde til bekæmpelse af radikalisering og rekruttering vil blive prioriteret højt af det finske og det tyske formandskab.
	Den Euro​pæiske Unions terrorbekæmpelsesstrateg


BESKYTTE
16.
Det andet mål i terrorbekæmpelsesstrategien er at beskytte borgerne og infrastrukturerne og mindske vores sårbarhed over for angreb, bl.a. ved at gøre grænser, transport og kritiske infra​strukturer mere sikre.

17.
Det østrigske og det finske formandskab er blevet enige om at lægge særlig vægt på integreret forvaltning af de ydre grænser og støtte arbejdet i Det Europæiske Grænseagentur (Frontex). Flere foranstaltninger til forbedring af samarbejdet inden for bekæmpelse af terrorisme og andre former for grov kriminalitet, herunder ved beskyttelse af grænserne, drøftes stadig i Rådet og Europa-Parlamentet. Dette gælder f.eks. forslagene til henholdsvis en rådsafgørelse og en rådsforordning om det nye Schengen-informationssystem (SIS II), forslaget til forord​ning om visuminformationssystemet og udkastet til afgørelse om adgang til søgning i VIS. Rådet har opnået politisk enighed om at medtage biometriske identifikatorer i SIS II. Dette er nødvendigt for at nedsætte risikoen for, at (terror)mistænkte undgår at blive identificeret ved at bruge falske identiteter. Vedtagelsen af forslagene om SIS II og udkastet til Rådets forord​ning om VIS - der er vigtige grundelementer i EU's strategi - skal finde sted senest i juli 2006.

18.
Medlemsstaternes toldmyndigheder spiller en vigtig rolle i forebyggelsen af indsmugling af materiale, der kan anvendes af terrorister. I 2005 gennemførte europæiske toldmyndigheder for første gang en fælles terrorbekæmpelsesøvelse (Operation Protect). Der arbejdes på at gennemføre flere fælles operationer i 2006 og 2007.

19.
Terrorister over hele verden bruger fortsat transportsektorer og andre økonomiske interesser som mål. Forslaget om at styrke de europæiske krav inden for luftfartssikkerhed (forord​ning 2320/2002) forventes at blive drøftet af Europa-Parlamentet inden længe. Kommissionen er ved at udarbejde vigtige forslag til beskyttelse af kritisk infrastruktur i EU. De omfatter initiativer inden for transportsektoren, energi og cybersikkerhed, samt forslag om at styrke samarbejdet mellem offentlige og private. Som det fremgik af reaktionen på Kommissionens grønbog, er der dog stadig store forskelle mellem medlemsstaterne for så vidt angår et euro​pæisk program for beskyttelse af kritisk infrastruktur. Kommissionen har meddelt, at den vil forelægge et forslag til et europæisk program for beskyttelse af kritisk infrastruktur senest i juni 2006 og et forslag til netværk for varsling og information om kritisk infrastruktur inden udgangen af 2006.

20.
Det er nødvendigt at gøre en større indsats for at gennemføre sikkerhedsrelateret forskning og udvikling for at imødegå truslen om konventionelle og ikke-konventionelle terrorangreb. For​beredende foranstaltninger kan finansieres over Fællesskabets budget med et maksimumsbe​løb på indtil ca. 15 mio. EUR årligt, men større initiativer må afvente vedtagelsen af Det Europæiske Fællesskabs syvende rammeprogram for forskning (berammet til udgangen af 2006).

FORFØLGE

21.
Det tredje mål i EU's terrorbekæmpelsesstrategi er at forfølge og efterforske terrorister på tværs af vores grænser og globalt, at hindre planlægning, rejsevirksomhed og kommunikation, at nedkæmpe støttenetværk, at afskære finansiering og adgang til angrebsmaterialer og at rets​forfølge terrorister.


Finansiering af terrorisme
22.
EU har fortsat styrket de lovgivningsmæssige rammer for at bekæmpe finansiering af terror​isme. Samtlige medlemsstater har nu ratificeret FN's konvention til bekæmpelse af finansie​ring af terrorisme. To vigtige retsakter blev vedtaget i december 2005 - forordningen om pen​gekurérer (gennemfører FATF's særhenstilling nr. IX) og tredje direktiv om hvidvaskning af penge. Nu skal alt sættes ind for at sikre, at denne lovgivning gennemføres effektivt. Især tredje direktiv om hvidvaskning af penge er et vigtigt element i EU's strategi mod terrorisme​finansiering, der dækker flere centrale aspekter af de ni særhenstillinger fra FATF. I 2005 vedtog Rådet også en generel indstilling til forordningen om overførsel af midler, og arbejdet er siden fortsat i Europa-Parlamentet. Det skulle være muligt at vedtage dette instrument senest i midten af 2006. Der er tilsvarende sket fremskridt med hensyn til forslaget til direktiv om betalingsydelser, der bl.a. gennemfører FATF's særhenstilling nr. VI om alternative meto​der til pengeforsendelse. Der forventes opnået politisk enighed i Rådet i anden halvdel af 2006. Der udestår stadig et parlamentarisk undersøgelsesforbehold med hensyn til Rådets rammeafgørelse om anvendelse af princippet om gensidig anerkendelse på afgørelser om kon​fiskation.

23.
Det meste af lovgivningen i handlingsplanen til bekæmpelse af terrorisme er nu vedtaget eller vil blive færdig i en nær fremtid. Men der mangler stadig meget på andre områder end det lovgivningsmæssige. Der bør især lægges større vægt på det operationelle samarbejde gennem udveksling af finansielle efterretninger både internt i regeringer og mellem regeringer og på at styrke den finansielle efterforskning som et redskab til at afsløre og nedkæmpe terrornetværk.

24.
For så vidt angår det første område har Kommissionen udarbejdet en meddelelse (KOM(2005) 620), der drøftes i Rådet. For så vidt angår koordineringen mellem regeringer er alle medlemsstater blevet tilsluttet FIU-nettet, og der er ved at blive udarbejdet en ajourført udgave af systemet med en større funktionalitet. Samarbejdet mellem de nationale finansielle efterretningsenheder bør dog stadig udbygges.

25.
Gennemsigtigheden hos retlige enheder i nonprofitsektoren bør også fremmes for at reducere risikoen for misbrug af sektoren til terrorismefinansiering. Rådet vedtog en række vejledende principper for medlemsstaterne i december 2005. Kommissionen forelagde en meddelelse, der stadig drøftes i en rådsgruppe.
26.
EU's procedurer for indefrysning af aktiver er blevet opdateret, selv om kravet om enstem​mighed ikke bidrager til hurtige beslutninger. FATF's gensidige evalueringer af medlemssta​ternes gennemførelse FATF's standarder er nu i gang, og indtil videre har man fundet ud af, at tre medlemsstater kun delvis opfylder FATF's særhenstilling nr. III. Samtlige medlemsstater bør tilskyndes til at sikre, at deres nationale mekanismer for indefrysning af aktiver afspejler de relevante internationale standarder.

27.
Udadtil har EU fortsat dialogen med centrale partnere. Eksperter fra EU og USA mødtes for at drøfte nationale erfaringer med bekæmpelse af terrorismefinansiering. Et tredje fælles seminar blev afholdt med Golfens Samarbejdsråd sammen med observatører fra større lande, der bekæmper terrorisme, såsom USA og Japan, og relevante internationale institutioner, her​under IMF og FATF. Et ekspertmøde inden for rammerne af den fælles samarbejdsaftale 


mellem EU og Israelskabte et forum for en nyttig udveksling af synspunkter og åbnede mulig​hed for yderligere praktiske foranstaltninger. Tekniske bistandsprogrammer til prioriterede lande integrerede aspektet terrorismefinansiering, bl.a. med elementer som uddannelse af politi og dommere i efterforskning i terrorismefinansiering, uddannelse af FIU-personale samt udstyr til FIU. Der blev opnået enighed med Rusland om at indlede en dialog om terrorisme​finansiering inden for rammerne af Det Permanente Partnerskabsråd mellem EU og Rusland.

28.
Man har nu påbegyndt arbejdet med den uafhængige undersøgelse, der er igangsat af Kom​missionen, af EU's indsats i bekæmpelsen af terrorismefinansiering, og som især handler om, hvorvidt medlemsstaterne og EU overholder de ni særhenstillinger fra FATF. Resultaterne forventes at foreligge i anden halvdel af 2006, og de vil være et værdifuldt redskab til at vurdere effektiviteten af EU's strategi med henblik på bekæmpelsen af terrorismefinansiering.

Det operationelle samarbejde
29.
Den europæiske arrestordre viser sig at være et vigtigt og hyppigt brugt redskab for det retlige samarbejde i forbindelse med bekæmpelsen af terrorisme. De erfaringer, der er indhøstet med arrestordren i de seneste år bør gøre det muligt for EU at indkredse den bedste praksis. Med henblik herpå er der igangsat en peer-gruppe-evaluering i hele EU af medlemsstaternes gen​nemførelse af den europæiske arrestordre.

30.
Under det østrigske formandskab var Europol involveret i 20 nationale efterforskninger i isla​misk terrorisme. Eurojust var involveret i flere vigtige sager om koordination, bl.a. sager om otte analysedatabaser i Europol i 2005. Der er dog stadig stor forskel på, hvordan medlems​staterne bruger Eurojust. Gennemførelsen af Rådets afgørelse om udveksling af oplysninger og samarbejde vedrørende terrorhandlinger, der skal finde sted senest i juni 2006, vil i bety​delig grad udvide omfanget og øge antallet af oplysninger, der videregives til både Europol og Eurojust. For så vidt angår Europol er det vigtigt, at samtlige protokoller ratificeres, for at en​heden kan fungere effektivt på kort sigt. På længere sigt bør de igangværende drøftelser i 

Rådet om at ændre Europol-konventionen til en rådsafgørelse medføre en mere effektiv arbejdsstruktur for Europol, der vil bidrage aktivt til at forbedre Europols rolle i bekæmpelsen af terrorisme. Terrorbekæmpelse er en del af mandatet for Det Europæiske Grænseagentur (Frontex), der indledte sine operationelle aktiviteter i anden halvdel af 2005. Efter anmodning fra Det Europæiske Råd, der vedtog den "samlede migrationsstrategi" i december, arbejder Frontex på at gennemføre fælles operationer og pilotprojekter i Middelhavsområdet, fore​lægge en risikoanalyserapport om Afrika og iværksætte en feasibility-undersøgelse vedrø​rende forstærket overvågning af og kontrol ved EU's sydlige grænse. Det Europæiske Politi​akademi (Cepol) afholder flere politikurser i terrorbekæmpelse i 2006.
Lovgivningsprogram

31.
På lovgivningssiden blev direktivet om datalagring vedtaget den 15. marts 2006, efter at der i december 2005 var opnået enighed mellem Rådet og Europa-Parlamentet. Det er vigtigt, at medlemsstaterne nu gennemfører direktivet inden for atten måneder fra ikrafttrædelsesdatoen. 

Der opfordres i handlingsplanen til andre lovgivningsmæssige foranstaltninger, som fortsat er under overvejelse i Rådet og Europa-Parlamentet. Blandt disse kan nævnes:

· forslaget til Rådets rammeafgørelse om beskyttelse af personoplysninger i forbindelse med politisamarbejde og retligt samarbejde i kriminalsager

· forslaget til Rådets afgørelse om adgang til søgning i visuminformationssystemet for de myndigheder i medlemsstaterne, der har ansvaret for den indre sikkerhed, og for Euro​pol med henblik på forebyggelse, afsløring og efterforskning af terrorhandlinger og andre alvorlige strafbare handlinger

· forslaget til Rådets rammeafgørelse om en europæisk bevissikringskendelse 

· forslaget til Rådets rammeafgørelse om visse proceduremæssige rettigheder i straffe​sager i Den Europæiske Union

· forslag til rammeprogram om sikkerhed og beskyttelse af frihedsrettigheder

· forslaget til rammeafgørelse om gennemførelse af tilgængelighedsprincippet (der er nedsat en ad hoc-gruppe vedrørende udveksling af oplysninger for at forberede anven​delsen af tilgængelighedsprincippet i forbindelse med DNA).

Der er forsat nationale parlamentariske undersøgelsesforbehold med hensyn til rammeafgørel​sen om forenkling af udvekslingen af oplysninger og efterretninger mellem medlemsstaternes retshåndhævende myndigheder (generel indstilling vedtaget af Rådet i december 2005). 

Der blev ikke opnået enighed om forslaget til Rådets afgørelse om forbedring af politisamar​bejdet mellem Den Europæiske Unions medlemsstater, særligt ved de indre grænser, og om ændring af Schengen-aftalen. Den nuværende traktats krav om enstemmighed har her, som i andre spørgsmål, begrænset Rådets muligheder for at træffe beslutninger.

32.
Kommissionen fremsatte på grundlag af sin meddelelse fra 2005 om foranstaltninger til at skabe større sikkerhed med hensyn til sprængstoffer, detonatorer, udstyr til fremstilling af bomber og våben, som fik en positiv modtagelse af Rådet, et forslag til ændring af direktivet om erhvervelse og besiddelse af våben. Den har endvidere udarbejdet en grønbog om spo​ringsteknologier i de retshåndhævende myndigheders, toldmyndighedernes og andre sikker​hedsmyndigheders arbejde. Antiterrorkoordinatoren og Organisationen for Forbud mod Kemiske Våben undersøger mulighederne for samarbejde for at forhindre, at kemiske stoffer og produkter anvendes til terrorhandlinger. 

33.
På internationalt plan fortsatte EU sin støtte til FN's rolle i bekæmpelsen af terrorisme. EU pressede kraftigt på for at få en generel konvention om international terrorisme vedtaget, men det var fortsat ikke muligt at nå til enighed i FN. EU støtter ligeledes, at der vedtages en ter​rorbekæmpelsesstrategi i FN's regi. 

EU fortsatte sin dialog med USA og andre nøglepartnere, bl.a. om nødvendigheden af at over​holde menneskerettighederne i forbindelse med bekæmpelse af terrorisme. Det forventes, at medlemsstaterne inden udgangen af 2006 vil opfylde de forfatningsmæssige krav i henhold til aftalerne mellem EU og USA om udlevering og til de bilaterale instrumenter. Terrorbekæm​pelsesmøder inden for rammerne af ASEAN, ARF og ASEM og en tættere dialog med Japan og Australien har skabt en platform for et øget EU-engagement i Asien. Seminarer med Israel og GCC-landene om terrorfinansiering skabte muligheder for praktisk samarbejde. Der er gennemført handlingsplaner for teknisk bistand med Marokko og Algeriet, der dækker om​råder som f.eks. falske dokumenter, uddannelse af aktører i retsvæsenet, sikkerhed i lufthavne og havne samt politisamarbejde. Kommissionen har fortsat ydet bistand til terrorismebekæm​pelsen i mange lande i verden. På regionalt plan har EU fortsat ydet støtte til centret for rets​håndhævelsessamarbejde i Jakarta, en af succeshistorierne i forbindelse med terrorbekæm​pelse i Sydøstasien, og planlægger nu bistand til Den Afrikanske Unions terrorbekæmpelses​center i Alger.

REAGERE

34.
Den fjerde prioritet i EU's terrorbekæmpelsesstrategi er, at vi i en solidarisk ånd forbereder os på at styre og mindske følgerne af et terrorangreb ved at forbedre kapaciteten til at håndtere følgevirkningerne, koordinationen af reaktionen og ofrenes behov. 

35.
Rådet vedtog i december 2005 formandskabets og antiterrorkoordinatorens forslag til kata​strofe- og krisekoordinationsordninger i EU. Under det østrigske formandskab er der blevet udarbejdet en håndbog om EU's katastrofe- og krisekoordination. Denne håndbog fastlægger ordninger for den politiske koordination i Bruxelles i forbindelse med store katastrofer (natur​katastrofer eller menneskeskabte katastrofer) i eller uden for Den Europæiske Union. Den forhåndsudpeger også operationelle netværk og katastrofestøtte, der er til rådighed i medlems​staterne, og som der kan gøres brug af i tilfælde af terrorangreb eller influenzapandemi.
Medlemsstaterne opretter de interne strukturer, der er nødvendige for hurtigt at kunne reagere på enhver form for anmodning om bistand i forbindelse med alle typer katastrofer og kriser. Dette bør omfatte et enkelt nationalt døgnbemandet kontaktpunkt til at tage sig af alle kata​strofesituationer. 

36.
Som supplement til disponible civile transportmidler kan medlemsstaterne stille militært ejede strategiske luft- eller flådetransportkapaciteter til rådighed, hvis der rådes over sådanne, og overskydende civile strategiske transportkapaciteter chartret af militæret på det kommercielle marked, navnlig inden for rammerne af det fælles strategiske lufttransportsystem (SALIS), der har deltagelse af 14 medlemsstater. Mekanismer er under udarbejdelse til dette formål. Rådet vedtog en generel ramme for anvendelse af ESFP-transportaktiver og -koordination til støtte for EU's katastrofeindsats. 

37.
EU-borgere foretager hvert år mere end 180 mio. rejser til destinationer uden for EU. Det er fortsat en politisk nødvendighed at forbedre den konsulære beskyttelse af EU-borgere. Der var et godt samarbejde efter de seneste terrorangreb i Sharm el Sheikh og på Bali og efter orkanen Katrina, men der er behov for en yderligere indsats. De fælles konsulære retningslinjer for EU-missioner i tredjelande er blevet ajourført for at styrke den støttende rolle, som Kommis​sionens delegationer spiller i forbindelse med tilvejebringelse af logistik og personale. Be​stræbelserne bør fortsætte for at sikre mere omfattende koordination af EU-missionernes beredskabs- og evakueringsplaner i tredjelande og bedre koordination af medlemsstaternes konsulære indsatsgrupper, der udsendes til kriseområder.

38.
Arbejdet med Kommissionens forslag om et instrument for beredskab og hurtig indsats og med omarbejdningen af Fællesskabets civilbeskyttelsesmekanisme er skredet godt frem. Rådets afgørelser vil blive truffet under det finske formandskab. Michel Barnier offentlig​gjorde i maj en rapport med forslag til oprettelse af en europæisk civilbeskyttelsesstyrke. 

39.
I november 2005 forelagde Kommissionen på baggrund af anmodningen fra Det Europæiske Råd i 2004 og 2005 sin vurdering af den civilbeskyttelsesbistand, der kan ydes under Fælles​skabets civilbeskyttelsesordning i tilfælde af et større terrorangreb. Rapporten omhandlede bl.a. kapacitet i forbindelse med vaccine og andre specifikke lægefaciliteter samt kapacitet til sporing og dekontaminering. Rådet har indtil videre ikke fulgt specifikt op på disse aspekter af resultaterne. 

40.
EU besluttede sammen med sine partnerlande i Middelhavsområdet at styrke de nationale og kollektive mekanismer til håndtering af følgevirkningerne af terrorangreb (Euro-Middelhavs-adfærdskodeks vedrørende bekæmpelse af terrorisme, november 2005). Under det østrigske formandskab er der indgået en lignende aftale med Rusland. For at gennemføre deres køre​plan for et fælles område med frihed, sikkerhed og retfærdighed blev EU og Rusland enige om at samarbejde for at beskytte særlig vigtig infrastruktur og forbedre beredskabet til hånd​tering af følgerne af terrorangreb (herunder træning af specialenheder). Gennemførelsen af disse tilsagn vil indgå i det finske formandskabs mandat.

________________________

